Рус телле укучыларга татар телен өйрәтүдә кызыксындыру

чарасы буларак уеннар кулланып укыту

Гаязова Фәния Камил кызы (Faniya-kamilovna@mail.ru) Казан шәһәре Авиатөзелеш районы 117 нче мәктәпнең югары категорияле татар теле һәм әдәбияты укытучысы

Татар телен яхшы белү рус телле балаларның яңа белемнәрне үзләштерүдә, гому­ми үсеш дәрәҗәләрен күтәрүдә, фикер йөртү сәләтләрен үстерүдә, киләчәктә җәмгыять тормышында актив катнашырга әзерләүдә мөһим шарт булып тора.

Чит тел, милли мәктәптә рус теле дәресләрендә уен куллануның күпьеллык практикасы, шулай ук рус мәктәбендә татар теле укыту тәҗрибәсе әлеге форманың чит телне өйрәнгәндә алыштыргысыз булуын раслый. Әмма дәрестәге уенның аны оештырганда исәпкә алынырга тиешле үзенчәлекләре бар:

1. Уен дидактика күзлегеннән чыгып төзелергә, көч җитәрлек булырга, катнашучылар тарафыннан үтәлерлек булырга тиеш.

2. Чит телне өйрәнергә омтылыш булдыру өчен, уен кызыклы да булырга тиеш.

3. Уен барышында дустанә мөнәсәбәт, үзара ярдәмләшү атмосферасы, танып белү шатлыгы һәм соңгы нәтиҗә куанычы булу мөһим.

 “ Уен – кызыксыну һәм белемгә омтылу утын кабыза торган очкын ул, “ – ди В. А. Сухомлинский.

Уеннар дәресне күңелле итеп үткәрергә, балада кызыксыну уятырга, иң авыр бирелә торган сүзләрне җиңел итеп аңлатырга ярдәм итә. Шуның белән бергә, уеннар балада иң кирәкле әхлакый сыйфатлар: гаделлек, күмәклек, логик фикерләү, мөстәкыйльлек, җитезлек тәрбияли.

 Балаларның рухи яктан бай, физик яктан сәламәт булып үсүендә дә уеннарның роле зур. Кече яшьтәге мәктәп балалары 45 минут дәверендә дәрес тыңларга күнекмәгән. Парта арасында хәрәкәтсез утыру ялыктыра, аларның дәрескә игътибарлыгы кими. Яшь организм әледән-әле хәрәкәт таләп итә. Һәр дәрестә, 20-25 минут узгач, физик һәм музыкаль тәнәфесләр ясау эшнең нәтиҗәлелеген күтәрергә ярдәм итә. Кул, бармак, гәүдә хәрәкәтләрен эченә алган гимнастик күнегүләр уен хәлендә күңелле узсын өчен, төрле санавычлар, җыр-такмаклар белән башкарылалар.

      Уен сүзләре укучылардагы сөйләү кимчелекләрен бетерергә ярдәм итә.

      Җырлы түгәрәк уеннары, сүзле-хәрәкәтле уеннар уйнаганда балалар сүзләрне тизрәк үзләштерәләр. Алар бу уеннарны бик яратып башкаралар. Җырлы-сүзле уеннарны балалар хәрәкәтләр белән ныгыталар. Уеннарны физкультминуткалар өчен сайлаганда, текст кыска булырга тиеш. Шулай ук тексттагы сүзләрнең кабатлануы да кулай. Бу истә калдыру өчен уңай.

      Телне өйрәнгәндә уеннар, шигырьләр, җырлар темага яраклаштырып сайланылган очракта гына нәтиҗә яхшы була.

 Дәресләрдә гадәти күнегүләр белән беррәттән, кроссвордлар, ребуслар чишү дә тел байлыгын арттырырга ярдәм итә. Моннан тыш, төрле мәзәкләрне, кечкенә күләмле әкиятләрне сәхнәләштереп күрсәтү дә укучыларга ирекле сөйләмдә сүзләрне урынлы куллана белергә булыша.

 Уеннар эчтәлекләре буенча берничә төргә бүленәләр:

1. Фонетик уеннар. Мәсәлән, “Сүз уйлау” уены. Бу уен татар теленә генә хас авазларны өйрәнгәндә уйнала. Мәсәлән, [ ә ] авазына башланган яки шушы аваз булган сүзләрне кем күбрәк әйтер. Мондый төр уеннарга “Исем уйлау”, “Әйтеп бетер”, “Сузык аваз хәрефләрен куеп сүзләр яса”, “Югалган авазларны тап” һәм башкалар керәләр.

2. Лексик уеннар. Мәсәлән, “Хайваннар һәм кошлар кайда яши?”, “Сүз яз”, “Хәрефләр эстафетасы”, “Ватык телефон”, “Кем күбрәк сүз белә? (Әлеге уен укучыларның җитезлеген арттыра, хәтерен яхшырта, сөйләм телен баета.), “Очты-очты”, “Өченчесе артык”, “Буяулар”, “Охшаш сүзләр уйлап тап”, “Ул нинди?” уеннары. “Ул нинди” уены әйберләрнең  билгеләрен дөрес билгеләү күнекмәләре өстендә эшләүне максат итеп куя.Тәрбияче балаларга төрле әйберләрнең рәсемнәрен күрсәтә, балалар аларның төп билгеләрен санап чыгарга тиеш. Мәсәлән, “Туп нинди? Туп зур (кызыл, яңа, чиста)”. “Алма нинди? Алма (ачы, тәмле, түгәрәк, яшел )” һ.б.

3. Грамматик уеннар. “Миңлебай”, Күрсәт әле, үскәнем”, “Могҗизалар кыры”,“Кайтаваз” уены, “Кар өеме”, “Йорт җиткезү авырмы?” уены, “Корректор” уены, “Рифмалаштыру”, “Хис- тойгылар кирәк”, “Ялгыш диалог” уеннары грамматик материалны үзләштергәндә үткәрелә.

 Инглиз телен укыту методикасын язган В.Н. Мещерякова үзенең дәресләрен тулысынча уен формасында үткәрә. Дәресләрдә бер уен икенчесе белән аралаштырылып һәм урелеп бара. Укучы тиешле булган лексик һәм грамматик материалны уйнау процессында үзләштерә. Мин, үзем дә, 1 нче сыйныфта укучы рус төркемендәге балаларны В.Н. Мещерякова системасын кулланып укытам. Укучылар дәресләргә бик теләп йөриләр, ата-аналар да бик канәгать, укытуның нәтиҗәсе дә сизелә. Дәресләрдә русча сөйләшү тыела, шуңа күрә укучылар тиешле лексиканы истә калдырырга омтылалар. Бу очракта балага иптәшләре белән уйнау теләге дә зур этәргеч булып тора.Уенарның күпчелеге җыр белән үрелеп алып барыла. Балалар өчен бу тагын да кызыклы һәм мавыктыргыч. Дәрес алып барганда аудиодиск булуы да зур ярдәмгә килә. Балалар аудиодискны әти-әниләре белән бергә өйдә дә тыңлый алалар.

 Укытучы тарафыннан дөрес оештырылган уеннар гына балаларның акыл үсешенә уңай йогынты ясый. Шунлыктан укытучының һәр сыйныфка куелган тәрбия бурычларын, балаларның яшь үзенчәлекләрен, һәр уенның эчтәлеген һәм аны үткәрү методикасын яхшы белүе сорала.

Дәресләрдә уен алымнарын куллану укучыларда татар телен өйрәнүгә кызыксыну уятырга, яңа белем һәм күнекмәләр формалаштыруны нәтиҗәлерәк итәргә, һәр укучыга индивидуаль якын килергә, иҗади сәләтләрен үстерергә ярдәм итә. Ул укучыларның белем дәрәҗәсен күтәреп калмый, телебезгә хөрмәт тә тәрбияли.